雙璧歌寄馬叔寶
作者：鄒浩
朝代：宋

paragraphs: 君不見朱公託身天地中，四方萬貨常憧憧。
其間雙璧最奇寶，分明日月生西東。
問公酬價初幾所，一者千金一半此。
精神肉好非不同，側視裁差厚薄耳。
公心夙悟誰得窺，但無故槖無留貲。
交貧族遠富衣食，高義日與清風馳。
梁人有獄久不决，君臣相顧空嚬眉。
公來答問只一語，群疑亟判如蓍龜。
須知成效異霄壌，頗恨儒冠多失之。
多失之，胡弗思，他年薄俗待爾移，奈何璧價先自虧。